Beszámoló a női válogatott 2016. évi EB szerepléséről

Készítette: Palancsa Zoltán

1. Előzmények, felkészülés

Az UTE Team Palancsa (alias Bálnák) – az előző évi „A” csoportos EB szereplést követően – 2016. tavasszal ismét megvédte bajnoki címét, így jogot szerzett az EB részvételre.

A 6 fős válogatott keretből Nagy Tímea egyéb elfoglaltságai miatt nem tudta vállalni a felkészülést, így 5 fős EB keretre tettem javaslatot az OB-t követően (PalancsaDorottya, Miklai Henrietta, Kalocsai Vera, Sándor Nikolett, Biró Bernadett), amelyet az Elnökség fenntartás nélkül jóváhagyott.

Az elfogadott felkészülési terv alapján, július közepén kezdtük meg a felkészülést, alapozással, és az állóképesség fejlesztésével. A jeges edzéseket – az előző év mintájára – augusztus végén kezdtük, egy három napos hazai edzőtáborral (Heni külföldön tartózkodott, így ő ezen nem vett részt).

A felkészülést az előző évhez képest lényegesen kevesebb nehézség akadályozta, így bizakodóak voltunk az EB előtt.

A hazai felkészülési versenyek közül csupán a Magyar Kupa indulást terveztük, mivel skipünk a vegyes válogatott vb felkészülési programja miatt nem tudott volna indulni, skip nélkül viszont sem a csapatépítés, sem a taktikai elemek gyakorlása nem megoldható.

Két külföldi felkészülési versenyen vettünk részt, amelyeken kifejezetten nehéz ellenfelekkel tudtunk jó mérkőzéseket játszani. A Kolibris Kupán egyetlen női csapatként bejutottunk a negyeddöntőbe, és női döntőt játszottunk. Három nap alatt kilenc nehéz mérkőzést játszottunk, ami az EB időrendnél is sűrűbb programot jelentett. A csapat kifejezetten jó állapotban volt, bár a végére kissé elfáradtak a lányok.

A Tallinn Cup-on összesen öt mérkőzést játszottunk, és veretlenül a 2. helyen végeztünk. Legyőztük többek között a hazai női, és férfiválogatottat is, bár a jég és a kövek megismerése a vártnál hosszabb időt vett igénybe.

November elején Pozsonyban is edzőtáboroztunk – elsősorban az idegen jéghez való alkalmazkodás végett. Itt egy edzés mellett két edzőmérkőzést is játszottunk, egy szlovén, illetve egy szlovák csapattal. Sajnos Vera – betegsége miatt - nem tudott velünk jönni Pozsonyba.

Csoportos és egyéni pszichológus foglalkozásokon próbáltunk felkészülni a várható nehézségekre.

Egy ismert – tőlünk független – körülmény továbbra is nehezítette a felkészülést; az a tény, hogy a keret valamennyi tagja tanuló, vagy felsőoktatású intézmény nappali tagozatos hallgatója, így teljes értékű csapatedzést csak ritkán tudtunk végezni.

1. Célok

A hivatalosan megfogalmazott célkitűzés az „A” osztályba feljutás volt, de az egész csapat egyöntetűen megfogalmazta a vb indulás elérését – mint maximum célt.

1. EB szereplés

A csapat nagyon hamar megszokta az új jeget, és az első mérkőzéseken esélyeshez méltóan szerepelt, Lengyelország és Hollandia ellen is simán nyertünk. Előzetesen a legnagyobb vetélytársnak Észtország számított, mivel velünk együtt ők is az A divízióból érkeztek. Az észtek elleni mérkőzés ennek megfelelően szorosan alakult, de a végén sikerült fordítanunk, és megnyerni. Litvánia ellen szintén egy könnyű győzelem következett, és ezzel véget ért a könnyebbik szakasza az EB-nek.

A harmadik napon egy váratlannak tűnő vereséggel kezdtünk Törökország ellen (nagyon precízen játszott a török csapat, mi pedig több apró hibát vétettünk), majd egy nehézkes győzelem következett Lettország ellen. A könnyűnek ígérkező Fehéroroszország elleni mérkőzés is végig szorosan alakult, bár a végén kijött a tudáskülönbség.

Az alapszakasz utolsó napjára jutott az elszánt Anglia elleni küzdelmes győzelem (csupán az extra endben – hammer nélkül játszva – nyertünk), és a Szlovákia elleni nyögvenyelős győzelem (ekkor már biztos volt a továbbjutásunk, de meg kellett nyerni az első helyen való továbbjutáshoz).

Az elődöntőben újból Hollandia ellen kellett játszanunk, ami már egy pontos, szívós holland csapat volt, és a végén ismét hátrányból kellett fordítanunk. Ezzel a győzelemmel elértük az alapcélunkat, feljutottunk az A divízióba.

A döntőben lehetőségünk nyílt arra, hogy visszavágjunk a törököknek az alapszakaszban elszenvedett vereségért. A mérkőzést – a már biztos A csoportos feljutás tudatában – magabiztosan kezdtük, míg ellenfelünk kevésbé volt motivált, így ennek megfelelően biztosan vezettünk is. Szünet után a török lányok elkapták a fonalat, sorra lopták az endeket, és a 9. endet követően átvették a vezetést, de a befejező játékban a lányok újból precízen játszottak, így sikerült megnyernünk a mérkőzést.

A döntőt követően nagy rohanás következett az A csarnokba, fél óra edzés, majd egyből a Challenge mérkőzés Olaszország ellen. Az első félidőben tökéletesen működött minden, a szünetben – megérdemelten – 7-2-re vezettünk, de a szünet után néhány fontos dobás pontatlansága miatt fordítottak az olaszok, és bár még egyszer visszajöttünk, de az már kevésnek bizonyult. Az olasz befejező biztos kézzel dobta meg az utolsó kövét. A második mérkőzésen a B csarnokban végig tartottuk a lépést ellenfelünkkel, de az utolsó kőnél ismét nem hibázott a befejezőjük, így sajnos a vb indulás 2017-ben még nem valósult meg!

Ezek után vegyes érzelmekkel búcsúztunk Skóciától, mivel a feljutás ugyan megvalósult, de a maximum cél elérése, a vb indulás lehetősége még várat magára.

Utólag azt gondolom, hogy nincs miért szégyenkeznünk, hiszen az egyre erősödő B csoportban kimagasló eredményt értünk el, ami egyértelműen azt jelzi, hogy a magyar női curling a világelit kapuján kopogtat, és előbb-utóbb be is fog oda jutni!

1. Értékelés

A csapat teljesítménye alapvetően megfelelt az elvárásoknak, bár voltak nehezebb mérkőzések, és egy-egy mérkőzésen belül is voltak hullámvölgyek. Összesen 13 mérkőzést játszottunk nyolc nap alatt, ami kifejezetten megterhelő, mind fizikailag, mind pedig szellemileg. 10-3 a győzelmi mutatónk, és ha megnézzük, hogy a B csoportos ellenfelekkel szemben 10-1, akkor ez mindenképpen bíztató.

**Berni** – tartalékként végigcsinálta a teljes felkészülést, egy mérkőzésen való szereplést terveztünk számára, de Niki gyomorbántalmai miatt végül is három mérkőzést játszott. Teljesítményével elégedett vagyok, a csapatba történő beépülése viszont nem sikerült, pedig a tavaszi junior vb után mást gondoltam.

**Niki** – egyre stabilabb lead, számítani lehet a köveire, akár helyezett kövekről, akár kiütésről van szó. Sajnos rosszulléte miatt két mérkőzést ki kellett hagynia, de felépülését követően gyorsan beilleszkedett.

**Vera** – nagyon hullámzó teljesítményt nyújtott, alapvetően megbízható, stabil játékkal, de néha fél órákra is „eltűnt”. Meggyűlt a baja a draw erőkkel, illetve a guardbontásokkal. Mindazonáltal kifejezetten hasznos tagja a csapatnak.

**Heni** – alapvetően jó előkészítő játékot produkált, stabilan lehetett számítani a játékára, de sajnos voltak gyengébb mérkőzései (ezek okai szerintem a hosszú versenysorozat miatti fáradtságban keresendők).

**Dóri** – újból vezéralakja volt a csapatnak, magabiztosan, nyugodtan, és taktikusan játszotta végig a versenyt, bár néhány technikai hibát ő is vétett. A B csoportos mérkőzéseken remekül irányította a végjátékot, ami több mérkőzésen is hátrányból történő fordítást eredményezett. A vb selejtező mérkőzésekre kissé elfáradt - elsősorban fejben.

A szállás kitűnő volt, kényelmével biztosította a mérkőzések közötti regenerálódást. A szervezés hibátlan volt, a szervezők minden esetben gondoskodtak a csapat szállításáról, akár a csarnokba, akár a bankettek helyszínére kellett eljutnunk.

Ezúton szeretném megköszönni az MCSZ-nek és az UTE-nak az egész éves támogatást!

2016. december 5.